b"\n_START_ARTICLE_\nFriedrich Arturovi\xc4\x8d Zander\n_START_SECTION_\n\xc5\xbdivljenje in delo\n_START_PARAGRAPH_\nZander je skonstruiral prvo raketo na teko\xc4\x8de gorivo, ki je vzletela v Sovjetski zvezi in na podro\xc4\x8dju kozmonavtike prispeval veliko pomembnih teoreti\xc4\x8dnih spoznanj._NEWLINE_Njegov o\xc4\x8de Artur Konstantinovi\xc4\x8d je bil zdravnik. Friedrich se je \xc5\xa1olal za in\xc5\xbeenirja in se je navdu\xc5\xa1il nad zamislimi in delom Ciolkovskega. \xc5\xa0e posebej se je vnel za raziskovanje Marsa. Naredil je natan\xc4\x8dne izra\xc4\x8dune za potovanje do \xc4\x8detrtega planeta Oson\xc4\x8dja. Leta 1908 je objavil svoje prvo delo o problemih medplanetarnega potovanja, kjer je opisal podrobnosti oskrbovanja vesoljcev in napovedal uporabo gojenih rastlin v rastlinjakih vesoljskih plovil. Leta 1911 je objavil na\xc4\x8drte za vesoljsko plovilo, grajeno z gorljivimi zlitinami, ki bi vzletelo kot obi\xc4\x8dajno letalo, v zgornjih delih ozra\xc4\x8dja pa bi krila, ki ne bi bila ve\xc4\x8d potrebna, slu\xc5\xbeila kot pogon._NEWLINE_Leta 1924 je s Kondratjukom in svojim mentorjem Ciolkovskim ustanovil prvo kozmonavti\xc4\x8dno dru\xc5\xa1tvo v Sovjetski zvezi, Dru\xc5\xa1tvo za raziskovanje medplanetarnih potovanj. Predlagali so, da bi Zemljino ozra\xc4\x8dje slu\xc5\xbeilo kot zavora za vra\xc4\x8dajo\xc4\x8da vesoljska plovila. Tega leta je Zander v Moskvi predal patent za raketo s krili, ki bi po njegovem mnenju lahko slu\xc5\xbeila potovanju med planeti. Oktobra je na Letalskem in\xc5\xa1titutu predaval o mo\xc5\xbenosti poleta na Mars z raketo. Po predavanju je zaklju\xc4\x8dil temo o pomembnosti poleta na Mars z besedami:\xc2\xa0\xc2\xbbker ima ozra\xc4\x8dje in lahko vzdr\xc5\xbeuje \xc5\xbeivljenje. Mars je znan kot 'rde\xc4\x8da zvezda' in to je znamenje na\xc5\xa1e imenitne Sovjetske armade.\xc2\xab_NEWLINE_Sovjetska vlada je leta 1930 zaupala dvema skupinama izdelavo in preskuse raketnih pogonov na teko\xc4\x8de gorivo. Eno je vodil Zander, drugo pa Glu\xc5\xa1ko. Naslednje leto 1931 je bil Zander v Moskvi med ustanovnimi \xc4\x8dlani Skupine za raziskovanje reaktivnega pogona (\xd0\x93\xd1\x80\xd1\x83\xd0\xbf\xd0\xbf\xd0\xb0 \xd0\xb8\xd0\xb7\xd1\x83\xd1\x87\xd0\xb5\xd0\xbd\xd0\xb8\xd1\x8f \xd1\x80\xd0\xb5\xd0\xb0\xd0\xba\xd1\x82\xd0\xb8\xd0\xb2\xd0\xbd\xd0\xbe\xd0\xb3\xd0\xbe \xd0\xb4\xd0\xb2\xd0\xb8\xd0\xb6\xd0\xb5\xd0\xbd\xd0\xb8\xd1\x8f (\xd0\x93\xd0\x98\xd0\xa0\xd0\x94) (GIRD)) in bil eno leto njen predsednik. Skupina si je zadala nalogo izdelati rakete na teko\xc4\x8de gorivo. Po desetem poskusu jim je to 25. novembra 1933 z raketo GIRD-X tudi uspelo. Zander je raketo skonstruiral, vendar ni do\xc5\xbeivel njenega poleta.\n_START_SECTION_\nPoimenovanja\n_START_PARAGRAPH_\nMed drugim se po njem imenuje krater Zander (Tsander) na Lunini oddaljeni strani in muzej Univerze v Rigi."